Die Holoseen-uitwissing, andersins die sesde massauitwissing of Antroposeen-uitwissing, is 'n voortdurende uitsterwing van spesies tydens die huidige Holoseen-epog, hoofsaaklik as gevolg van menslike aktiwiteite. Die aarde het al 5 massauitsterwings beleef wat 75% of meer van die lewe op aarde vernietig het: Ordovisium-Siluur-uitwissing, 444 miljoen jaar gelede, 86% spesies verlore. Laat-Devoon-uitwissing, 375 miljoen jaar gelede, 75% spesies verlore. Perm-Trias-uitwissing, 251 miljoen jaar gelede, 96% spesies verlore. Trias-Jura-uitwissing, 200 miljoen jaar gelede, 80% spesies verlore. Kryt-Paleogeen-uitwissing, 66 miljoen jaar gelede, 76% spesies verlore, onder meer nievlieënde dinosourusse. Volgens menige wetenskaplike dui dit daarop dat daar ook 'n massauitsterwing tydens die huidige epog sal wees. Massauitsterwings het gewoonlik natuurlike oorsake soos vulkaniese uitbarstings, meteoriete en siektes. Daarteenoor word die Holoseen-uitwissing beskou as ’n mensgemaakte uitwissing. Naas die normale natuurverskynsels soos vulkaniese uitbarstings en tsoenami’s is dit hoofsaaklik die mens wat verantwoordelik is vir die huidige uitwissing van lewe op ons planeet. Daar is nie altyd ooreenstemming oor wanneer die Holoseen begin het nie.